የቻይና ተዋጊ ጀቶች የአሜሪካ የጦር አውሮፕላን ማቋረጣቸው ዋሽንግተንን አስቆጣ
የቻይና ተዋጊ ጀቶች በሙያው ከሚፈቀደው ውጭ የአሜሪካንን አውሮፕላን ማቋረጣቸው ዋሽንግተንን አስቆጥቷል፡፡ድርጊቱ የአሜሪካና የቻይና   ግንኙነት እንዳያሻክር ተሰግቷል፡፡በሰሜን ኮርያ ጉዳይ ብዙም የማይግባቡትና የማይተማመኑት አሜሪካና ቻይና ግንኙነታቸውን በዛሬው ዕለት  የቻይና ጦር ጀት  የአሜሪካንን  አውሮፕላን  በቅርብ ርቀት  መጠጋቱና ማቋረጡ  ይበልጥ ግንኙነታቸውን ሊያሻክር  የሚችል ተገምቷል ።ሁለት የቻይና አስ ዩ 30 የተባሉ ተዋጊ ጀቶች በአሜሪካ አውሮፕላን ላይ በሙያው ከሚፈቀደው ውጭ በጣም በቅርበት በመጠጋት በመገለባበጥ ባልተጠበቀ መልኩ አቋርጠው አልፈዋል፡፡ ይህ የቻይና ድርጊት አሜሪካንን ክፉኛ አስቆጥቷል፡፡ በወቅቱም ድንጋጤ መፍጠሩ ነው የተነገረው፡፡የአሜሪካው ደብሊው ሲ 135 አውሮፕላን በተለምዶ ቢጫ ባህር በሚባለው የምስራቅ ቻይና ባህር ላይ በሚፈቀደው ከፍታና ርቀት ለተልዕኮ እየበረረ ሳለ ነበር የቻይና ጀቶች ወደ አውሮፕላኑ በቅርብ ርቀት በመጠጋት የስጋት ምንጭ የሆኑት፡፡ጀቶቹ በ45  ሜትር ርቀት አውሮፕላኑን በመጠጋት በመገለባበጥ አቋርጠው ማለፋቸውን የአሜሪካ ወታደራዊ ክፍል መግለፁን ኤቢሲ ኒውስ ዘግቧል፡፡በተለይም አንደኛው ጀት በ45 ሜትር ርቀት ላይ በመጠጋት በስጋት የታጀበ ቆረጣ ከማድረጉም በተጨማሪ ከአውሮፕላኑ በላይ የመገለባበጥ ትርዒት መሰል ድርጊት ማሳየቱን ነው የአሜሪካ ወታደራዊ ክፍል ያስታወቀው፡፡ጉዳዩ ተገቢውን የዲፕሎማሲና ወታደራዊ አካሄድን በተከተለ አግባብ ቻይና እንድታውቀው  መደረጉን የአሜሪካ አየር ኃይል ቃል አቀባይ ሌተናል ኮሎኔል ሎሪ ሆጅ ተናግረዋል፡፡ጀቶቹ አውሮፕላኑን የቀረቡበት ርቀት፣ ሲበሩበት የነበረው ፍጥነትና የታጠፉበት መንገድ በሙያው ከሚፈቀደው ውጭ መሆኑን ሌተናል ኮሎኔል ሆጅ አስረድተዋል፡፡ ጉዳዩ በሚመለከተው አካል እየተመረመረና እየተጣራ መሆኑንም አክለው ገልፀዋል፡፡ቻይና በደቡብና በምስራቅ የቻይና ባህር ተፋሰስ አካባቢዎች ላይ በተደጋጋሚ የይዞታ ይገባኛል ጥያቄ ታነሳለች፡፡ የይገባኛል ጥያቄውን ሌሎች የቀጣናው አገራትም እያቀረቡ ቢሆንም ቻይና ግን ያለማንም ጣልቃ ገብነት ይዞታውን ለብቻዋ የማስተዳደር መብት እንዳላት ትሞግታለች፡፡ቻይና የመጀመሪያውን አገር በቀል የጦር አውሮፕላን ተሸካሚ ግዙፍ መርከብ በቅርቡ አምርታ ለዓለም አስተዋውቃለች፡፡ የአሁኑ ድርጊትም ምናልባትም በቀጣናው ወታደራዊ አቅሟን እያጠናከረች የመምጣቷ አንዱ ማሳያ ሳይሆን አይቀርም የሚሉ አልጠፉም፡፡የዛሬ ዓመት በተመሳሳይ መልኩ ሁለት የቻይና ተዋጊ ጀቶች በደቡብ ቻይና ባህር ላይ ሲበር የነበረ አንድ የአሜሪካ አውሮፕላንን በሙያው ከሚፈቀደው ውጭ ማቋረጣቸውን ቢቢሲ በዘገባው ዘገባው አስታውሷል፡፡ (ምንጭ ቢቢሲ) 